### Beslutninger

Fremsendes til [adresse] og Beskæftigelsesudvalget til behandling i henhold til beslutning i byrådets møde den 16. august 2023.

###

Beslutningsforslag fra KF og SF

Borgere med både en psykisk diagnose og et misbrug (dobbeltdiagnoser), har det særdeles vanskeligt i vores psykiatriske systemer.

Alt for længe har det været et mantra, at man først kan få behandling for en psykisk sygdom, når man er stoffri eller tørlagt – og samtidigt er det alment anerkendt, at alkohol eller stoffer anvendes af mange med psykiske lidelser til at dulme symptomerne fra deres lidelse.

Det skønnes at omkring 40.000 danskere lever med dobbeltdiagnoser. Et liv med en dobbeltdiagnose er en massiv udfordring for den enkelte, for pårørende og for os alle som samfund. Heldigvis er der efter mange års stilstand bevægelse på området. Selvom der er nationale visitationsretningslinjer på vej fra Sundhedsstyrelsen, kommer der til at gå lang tid, før vi her i [adresse] kan forvente ændringer. I mellemtiden skal indsatsen fungere godt for de borgere, vi har ansvaret for.

I [adresse] har vi bl.a. lokale erfaringer fra [adresse], hvor Rusmiddelcenter [adresse] tidligere har deltaget fast på dobbeltdiagnose-møder. Indsatsen ophørte, men heldigvis fik Tuesten Huse en 2-årig bevilling fra Socialstyrelsen i 2021 til at fortsætte indsatsen. Efter projektets udløb er status nu, at Rusmiddelcenter [adresse] ikke bidrager ind i den fremskudte indsats.

Det synes vi er et kæmpe problem. Borgerne i socialpsykiatrien er ofte meget sårbare og har vanskeligt ved selv at møde op til aftaler hos Rusmiddelcenter [adresse]. Samtidigt er koblingen mellem det socialpsykiatriske arbejde og misbrugsarbejdet helt central for at kunne skabe optimale betingelser for borgernes recovery.

Beslutningspunkter

Rusmiddelcenter [adresse] opprioriterer det fremskudte arbejde med misbrugsbehandling i socialpsykiatrien på niveau med indsatsen i 2021

Stillet af

Det Konservative Folkepartis byrådsgruppe v. Camilla Brandt

SF’s byrådsgruppe v. Nikolaj Jeppesen

INDSTILLING FRA MAGISTRATSAFDELINGEN FOR SOCIALE FORHOLD OG BESKÆFTIGELSE

### Resume

Den 12. april behandlede byrådet forslag fra KF og SF om, at Rusmiddelcentret opprioriterer det fremskudte arbejde med misbrugsbehandling i socialpsykiatrien på niveau med indsatsen i 2021. Forslaget blev sendt til belysning i Sociale Forhold og Beskæftigelse.

I 2021 modtog man SATS puljemidler til mere fremskudt misbrugsbehandling. Som resultat er bostedernes personale blevet opkvalificeret, der er udviklet et fælles fagligt grundlag og indgået en samarbejdsaftale med Rusmiddelcentret.

Herudover udvikles fælles principper for samarbejde om borgere med rusmiddelproblemer i Sociale Forhold og Beskæftigelse.

I 2024 etableres gradvist et integreret behandlingsforløb for borgere med dobbeltdiagnose i regionen. Behandlingsansvaret for en del af bostedernes borgere med dobbeltdiagnose forventes at overgå til regionen.

Det eksisterende samarbejde mellem Rusmiddelcentret og bostederne understøtter en kvalificeret rusmiddelindsats for borgere med dobbeltdiagnose. Det anbefales, at Sociale Forhold og Beskæftigelse tager initiativ til at styrke samarbejdet med Regionen om misbrugsbehandling for borgere med dobbeltdiagnose.

### Beslutningspunkter

Det indstilles:

At 1) Samarbejdet mellem Rusmiddelcentret og Bostederne om rusmiddelbehandling for borgere med dobbelt-diagnose styrkes og videreudvikles fortsat.

At 2) Sociale Forhold og Beskæftigelse inviterer regionen ind til et styrket samarbejde om rusmiddelindsats for borgere med dobbeltdiagnose frem mod etableringen at et integreret behandlingstilbud for målgruppen.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 12-04-2023

Jano Paulsen:

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 12. april 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 07-08-2023

Jano Paulsen:

Fremsendes til [adresse] med bemærkning, at Magistraten i mødet den 7. august 2023 anbefaler, at byrådet tiltræder Magistratsafdelingen for Sociale forhold og Beskæftigelses indstilling af 19. juni 2023.

Rådmand Verner Schou var forhindret i at deltage i sagens behandling.